ซูเปอร์เกิร์ล (ภาพยนตร์ พ.ศ. 2569)

***ซูเปอร์เกิร์ล*** () เป็นภาพยนตร์อเมริกันแนวซูเปอร์ฮีโรที่เตรียมจะเข้าฉายในอนาคต สร้างจากตัวละครชื่อเดียวกันของดีซีคอมิกส์ ภาพยนตร์สร้างโดยดีซีสตูดิโอส์ และจัดจำหน่ายโดยวอร์เนอร์บราเธอส์พิกเชอส์ และจะเป็นภาพยนตร์เรื่องที่สองในจักรวาลดีซี (DCU) ภาพยนตร์กำกับโดย เครก กิลเลสพี จากบทภาพยนตร์เขียนโดย อานา โนเกรา และแสดงนำโดย มิลลี อัลค็อก เป็น คารา ซอร์-เอล / ซูเปอร์เกิร์ล ร่วมกับ แมตเทียส โชนาร์ตส์, อีฟ ริดลีย์, เดวิด ครัมโฮลต์ซ, เอมิลี บีแชม และเจสัน โมโมอา

ภาพยนตร์ที่มีซูเปอร์เกิร์ลเป็นตัวละครหลักเข้าสู่การพัฒนาในเดือนสิงหาคม ค.ศ. 2018 โดยเป็นส่วนหนึ่งของแฟรนไชส์จักรวาลขยายดีซี (DCEU) ตัวละครดังกล่าวปรากฏตัวครั้งแรกในภาพยนตร์ *[[เดอะ แฟลช (ภาพยนตร์)|เดอะ แฟลช]]* (2023) แสดงโดย ซาชา กาเย แผนการสำหรับโครงการเดี่ยวได้รับการเปลี่ยนแปลงเมื่อ เจมส์ กันน์ และปีเตอร์ ซาฟราน เข้ามาเป็นซีอีโอร่วมของดีซีสตูดิโอส์ในเดือนตุลาคม ค.ศ. 2022 ภาพยนตร์ซูเปอร์เกิร์ลเรื่องใหม่ได้รับการประกาศในเดือนมกราคม ค.ศ. 2023 เป็นการดัดแปลงจากหนังสือการ์ตูนชุด *[[ซูเปอร์เกิร์ล: วูแมนออฟทูมอร์โรว์ (การ์ตูน)|ซูเปอร์เกิร์ล: วูแมนออฟทูมอร์โรว์]]* โดย ทอม คิง และบิลควิส เอเวลี โนเกราได้รับการว่าจ้างในเดือนพฤศจิกายน ค.ศ. 2023 อัลค็อกได้รับเลือกให้แสดงนำในเดือนมกราคม ค.ศ. 2024 และกิลเลสพีเข้าร่วมในเดือนพฤษภาคม การถ่ายทำเริ่มต้นตั้งแต่เดือนมกราคมถึงพฤษภาคม ค.ศ. 2025 ที่วอร์เนอร์บราเธอส์สตูดิโอส์ลีฟส์เดนที่ลอนดอนในอังกฤษ และสกอตแลนด์

*ซูเปอร์เกิร์ล* กำหนดฉายในสหรัฐวันที่ 26 มิถุนายน ค.ศ. 2026 และจะเป็นส่วนหนึ่งของ บทที่หนึ่ง: เทพเจ้าและปีศาจ ของจักรวาลดีซี

## เรื่องย่อ
ในขณะที่กำลังฉลองวันเกิดครบรอบ 23 ปีของเธอ คารา ซอร์-เอล ได้เดินทางข้ามกาแล็กซีพร้อมกับคริปโต ซึ่งในระหว่างนั้นเธอได้พบกับ รูธี แมรี โนลล์ และทำ "ภารกิจสังหารเพื่อแก้แค้น"

## นักแสดง
* มิลลี อัลค็อก เป็น คารา ซอร์-เอล / ซูเปอร์เกิร์ล:ลูกพี่ลูกน้องของคลาร์ก เคนต์ / ซูเปอร์แมน ที่เติบโตบนชิ้นส่วนของดาวคริปตอนที่ถูกทำลาย และเห็นทุกคนรอบข้างตาย ทำให้เธอเป็นคนมองโลกในแง่ร้ายมากกว่าลูกพี่ลูกน้องของเธอที่เติบโตมาบนโลกโดยมีพ่อแม่ที่รักลูก เนื่องจากชาวคริปตอนได้รับการรักษาและพลังจากดวงอาทิตย์สีเหลือง ซูเปอร์เกิร์ลจึงชอบไปปาร์ตี้บนดาวเคราะห์ที่มีดวงอาทิตย์สีแดงเพื่อเธอจะได้เมา กันน์จินตนาการถึงซูเปอร์เกิร์ลว่าเป็น "ตัวละครที่มีบุคลิกแบบพิกซีแต่มีทัศนคติที่เฉียบแหลม"
* แมตเทียส โชนาร์ตส์ เป็น เครมแห่งหุบเขาเหลือง
* อีฟ ริดลีย์ เป็น รูธี แมรี โนลล์: เด็กสาวที่ซูเปอร์เกิร์ลได้พบระหว่างการเดินทางของเธอ
* เดวิด ครัมโฮลต์ซ เป็น ซอร์-เอล: พ่อของซูเปอร์เกิร์ล
* เอมิลี บีแชม เป็น อาลูรา อิน-เซ: แม่ของซูเปอร์เกิร์ล
* เจสัน โมโมอา เป็น โลโบ: ทหารรับจ้างต่างดาว และนักล่าเงินรางวัลจากดาวเคราะห์ยูโทเปีย ซาร์เนีย 

เฟอร์ดินานด์ คิงส์ลีย์ แสดงเป็น เอเลียส โนลล์, พ่อของรูธี ขณะที่ เดวิด คอเรนสเว็ต จะกลับมารับบทเดิมของเขาเป็น คาล-เอล / ซูเปอร์แมน ลูกพี่ลูกน้องของคาราในภาพยนตร์ ร่วมกับ คริปโต สุนัขที่มีพลังพิเศษของเธอ ทั้งคู่กลับมาจากภาพยนตร์เรื่อง *[[ซูเปอร์แมน (ภาพยนตร์ ค.ศ. 2025)|ซูเปอร์แมน]]* (2025)

## การสร้าง
### เบื้องหลัง
โอเรน อูเซียล ได้รับการว่าจ้างโดยวอร์เนอร์บราเธอส์พิคเจอส์ในเดือนสิงหาคม ค.ศ. 2018 ให้เขียนบทภาพยนตร์โดยอิงจากตัวละครซูเปอร์เกิร์ลของดีซีคอมิกส์ เรื่องนี้เกิดขึ้นในขณะที่วอร์เนอร์บราเธอส์ และดีซีฟิล์มส์ กำลังมองหาแนวทางใหม่ ๆ สำหรับแฟรนไชส์​​จักรวาลขยายดีซี (DCEU) ของพวกเขา หลังจากประสบกับความผิดหวังทั้งในด้านคำวิจารณ์ และรายได้หลายครั้ง การพัฒนาภาพยนตร์ยังอยู่ในช่วงเริ่มต้น แต่วอร์เนอร์บราเธอส์ก็ "ออกมาพูดอย่างชัดเจน" เกี่ยวกับการต้องการว่าจ้างผู้กำกับที่เป็นผู้หญิง การเปลี่ยนแปลงของสตูดิโอเพื่อมุ่งเน้นไปที่ภาพยนตร์ซูเปอร์เกิร์ล ถือเป็นสาเหตุหนึ่งที่ทำให้คาดว่า เฮนรี แควิลล์ จะไม่กลับมารับบทเป็น คลาก เคนต์ / ซูเปอร์แมน ลูกพี่ลูกน้องของซูเปอร์เกิร์ลในภาพยนตร์จักรวาลขยายดีซีในอนาคตอีกต่อไป หลังจากที่รับบทนี้มาตั้งแต่ *[[บุรุษเหล็ก ซูเปอร์แมน]]* (2013) ต่อมาแควิลล์ระบุว่า เขายังคงต้องการที่จะกลับมารับบทนี้ การสร้างภาพยนตร์ *ซูเปอร์เกิร์ล* กำหนดไว้เบื้องต้นให้เริ่มต้นในช่วงต้น ค.ศ. 2020 แต่ถูกระงับเอาไว้เนื่องจากเกิดการระบาดทั่วของโควิด-19

เมื่อเดือนกุมภาพันธ์ ค.ศ. 2021 ซาชา กาเย ได้รับคัดเลือกให้แสดงเป็น ซูเปอร์เกิร์ล ในภาพยนตร์เรื่อง *[[เดอะ แฟลช (ภาพยนตร์)|เดอะ แฟลช]]* (2023) ของจักรวาลขยายดีซี และได้เซ็นสัญญาเพื่อแสดงให้กับภาพยนตร์หลายเรื่องในจักรวาลขยายดีซี *ซูเปอร์เกิร์ล* เคยอยู่ในรายชื่อภาพยนตร์ของดีซีที่วางแผนจะออกฉายใน ค.ศ. 2022 หรือ 2023 เมื่อเดือนเมษายน ค.ศ. 2022 ดิสคัฟเวอรี และวอร์เนอร์มีเดีย บริษัทแม่ของวอร์เนอร์บราเธอส์ ควบรวมกิจการกลายเป็น วอร์เนอร์บราเธอส์ดิสคัฟเวอรี นำโดยประธานและซีอีโอ เดวิด ซาสลาฟ บริษัทใหม่คาดว่าจะมีการปรับโครงสร้างใหม่ของดีซีเอนเทอร์เทนเมนต์ และซาสลาฟเริ่มมองหาผู้ที่เทียบเท่ากับ เควิน ไฟกี ประธานมาร์เวลสตูดิโอส์ เพื่อเป็นผู้นำบริษัทลูกแห่งใหม่ ทาเทียนา ซีเกล จาก *[[โรลลิงสโตน]]* รายงานในเดือนสิงหาคมว่า *ซูเปอร์เกิร์ล* ไม่น่าจะเดินหน้าต่อไปภายใต้ซาสลาฟ และก็ถูกยกเลิกไปอย่างเงียบ ๆ ในช่วงเวลาดังกล่าว เจมส์ กันน์ ผู้เขียบท/ผู้กำกับ และปีเตอร์ ซาฟราน ผู้อำนวยการสร้าง ได้รับการประกาศให้เป็นประธานร่วมและซีอีโอร่วมของดีซีสตูดิโอส์ที่เพิ่งก่อตั้งขึ้นเมื่อปลายเดือนตุลาคม หนึ่งสัปดาห์หลังจากเริ่มบทบาทใหม่ ทั้งคู่ก็เริ่มทำงานร่วมกับกลุ่มนักเขียนเพื่อพัฒนาแผนแปดถึงสิบปีสำหรับจักรวาลดีซีใหม่ (DCU) โดยจะเป็น "การรีบูตแบบอ่อน" ของจักรวาลขยายดีซี

### การพัฒนา
[thumb|left|upright=0.75|alt=ภาพของ อานา โนเกรา ใน ค.ศ. 2019|[อานา โนเกรา ได้รับการว่าจ้างให้เขียนบทภาพยนตร์ซูเปอร์เกิร์ลสำหรับจักรวาลดีซีในเดือนพฤศจิกายน ค.ศ. 2023 หลังจากทำงานในภาพยนตร์ซูเปอร์เกิร์ลที่วางแผนไว้สำหรับจักรวาลขยายดีซี]]
เมื่อวันที่ 31 มกราคม ค.ศ. 2023 กันน์ และซาฟรานเปิดตัวโครงการแรกจากรายชื่อภาพยนตร์ในจักรวาลดีซีของพวกเขา ซึ่งเริ่มต้นด้วย บทที่หนึ่ง: เทพเจ้าและปีศาจ ภาพยนตร์เรื่องหนึ่งในรายชื่อเป็นการดัดแปลงจากหนังสือการ์ตูนชุด *[[ซูเปอร์เกิร์ล: วูแมนออฟทูมอร์โรว์ (การ์ตูน)|ซูเปอร์เกิร์ล: วูแมนออฟทูมอร์โรว์]]* (2021–22) โดย ทอม คิง และบิลควิส เอเวลี กันน์อธิบายโครงการดังกล่าวว่าเป็น "ภาพยนตร์มหากาพย์นิยายวิทยาศาสตร์ที่ยิ่งใหญ่" และบอกว่าจะสำรวจเวอร์ชันที่ "ฮาร์ดคอร์" ของ คารา ซอร์-เอล / ซูเปอร์เกิร์ล มากกว่าที่เคยเห็นบนจอมาก่อน นอกจากนี้ คิงยังได้รับการเปิดเผยว่า เป็นหนึ่งในนักเขียนที่กำลังเขียนเรื่องราวโดยรวมของจักรวาลดีซีด้วย ภายในไม่กี่วันหลังจากมีการประกาศภาพยนตร์ หนังสือการ์ตูนเรื่อง *ซูเปอร์เกิร์ล: วูแมนออฟทูมอร์โรว์* ก็ขายหมดในแอมะซอน ตามสำนักพิมพ์ และร้านหนังสือการ์ตูนหลายแห่ง กันน์กล่าวว่า เขากำลังทำงานร่วมกับสำนักพิมพ์ดีซีคอมิกส์ และจิม ลี หัวหน้าฝ่ายสร้างสรรค์ (CCO) เพื่อให้แน่ใจว่าจะการพิมพ์ใหม่เพิ่มเติมในเร็ว ๆ นี้

ขณะที่กำลังโปรโมตการเข้าฉายของภาพยนตร์เรื่อง *เดอะ แฟลช* ในเดือนมิถุนายน ค.ศ. 2023 กาเยได้แสดงออกถึงความชื่นชอบที่มีต่อหนังสือการ์ตูนเรื่อง *วูแมนออฟทูมอร์โรว์* และกล่าวว่า เธอหวังที่จะกลับมารับบทบาทเดิมในภาพยนตร์ แต่ก็ไม่มีการรับประกันว่าจะเป็นเช่นนั้น เธอได้พบกับซาฟรานเพื่อหารือเกี่ยวกับอนาคตของเธอในฐานะตัวละครในตอนนั้น แต่ในที่สุด กันน์ก็ตัดสินใจที่จะย้ายไปในทิศทางที่แตกต่างออกไปกับตัวละครตัวนี้ กาเยกล่าวว่า เธอ "ใจสลาย" และผิดหวังกับการตัดสินใจครั้งนี้ เพราะเธอถ่ายทำตอนจบของ *เดอะ แฟลช* คนละแบบ ซึ่งตั้งใจให้เป็นการปูทางให้กับตัวละครของเธอในอนาคต เธอภูมิใจกับผลงานของเธอในบทบาทนี้ หลังจากมีข่าวลือว่า เจสัน โมโมอา นักแสดงที่เคยรับบทเป็น อควาแมน จะได้รับคัดเลือกใหม่แสดงเป็น โลโบ ในจักรวาลดีซี มีรายงานว่าในเดือนตุลาคม ค.ศ. 2023 เขาได้พูดคุยกับดีซีสตูดิโอส์เกี่ยวกับการแสดงเป็นตัวละครดังกล่าวใน *[[ซูเปอร์แมน (ภาพยนตร์ ค.ศ. 2025)|ซูเปอร์แมน]]* (2025) ภาพยนตร์เรื่องแรกในจักรวาลดีซี หรือภาพยนตร์เดี่ยว

เมื่อเดือนพฤศจิกายน ค.ศ. 2023 อานา โนเกรา ได้รับการเปิดเผยว่าจะเป็นผู้เขียนบทภาพยนตร์ ก่อนหน้านี้ เธอเคยรับหน้าที่เขียนบทภาพยนตร์ซูเปอร์เกิร์ลใน ค.ศ. 2022 ซึ่งอยู่ในระหว่างการพัฒนาเป็นภาพยนตร์แยกจาก *เดอะ แฟลช* กันน์ และซาฟรานชื่นชอบผลงานของเธอมากจนยอมให้เธอกลับมาเขียนบทเอง และเธอยังได้เซ็นสัญญาการเขียนบทโดยรวมกับดีซีด้วย กันน์ยืนยันถึงการมีส่วนร่วมของโนเกรา และเรียกภาพยนตร์ *วูแมนออฟทูมอร์โรว์* ว่าเป็น "นิทานข้ามดวงดาวที่สวยงาม" เขาเลือกที่จะเดินหน้าโครงการนี้ต่อ โดยให้เป็นภาพยนตร์จักรวาลดีซีเรื่องที่สองต่อจาก *ซูเปอร์แมน* ซึ่งไม่ได้มีแผนไว้ตั้งแต่แรก โดยพิจารณาจากความแข็งแกร่งของบทภาพยนตร์ของโนเกรา มีรายงานว่า คริปโต สุนัขที่มีพลังพิเศษจะปรากฏตัวในภาพยนตร์

### ก่อนการถ่ายทำ
[thumb|right|upright=0.75|นักแสดง [มิลลี อัลค็อก ได้รับการคาดหมายให้มารับบทนำโดยผู้อำนวยการสร้าง เจมส์ กันน์ เป็นครั้งแรก เมื่อกว่าหนึ่งปีก่อนที่เธอจะได้รับเลือกให้รับบทนำอย่างเป็นทางการในเดือนมกราคม ค.ศ. 2024]]
เมื่อเดือนมกราคม ค.ศ. 2024 มิลลี อัลค็อก, เอมิเลีย โจนส์, เคลลี สแปนี และเม็ก ดอนเนลลี กำลังได้รับการพิจารณาให้แสดงเป็นซูเปอร์เกิร์ล ดอนเนลลีเคยให้เสียงเป็นตัวละครดังกล่าวในภาพยนตร์แอนิเมชันเรื่อง *[[ลีเจียนออฟซูเปอร์-ฮีโรส์ (ภาพยนตร์)|ลีเจียนออฟซูเปอร์-ฮีโรส์]]* (2023) และ *[[จัสติซลีก: ไครซิสออนอินฟินิตเอิร์ทส์]]* (2024) โจนส์ไม่ได้อ่านบทของตัวละคร อัลค็อก และดอนเนลลี ทำการแสดงออดิชัน และทดสอบหน้ากล้องในชุดคอสตูมในฉากของ *ซูเปอร์แมน* ที่แอตแลนตาในช่วงปลายเดือนนั้น อัลค็อกได้รับเลือกให้แสดงเป็นซูเปอร์เกิร์ลอย่างเป็นทางการเมื่อปลายเดือนมกราคม กันน์กล่าวว่า เธอสามารถแสดงเป็นตัวละครที่ คิง, เอเวลี และโนเกรา จินตนาการไว้ได้ และเขาได้กล่าวถึงอัลค็อกสำหรับบทบาทนี้กับซาฟรานเป็นครั้งแรกเมื่อกว่าหนึ่งปีก่อนที่เธอจะได้รับคัดเลือก หลังจากเห็นการแสดงของเธอในละครชุด *[[ตระกูลแห่งมังกร]]* (2022–ปัจจุบัน) กันน์เชื่อว่าเธอมี "ความเฉียบคม ความสง่างาม [และ] ความแท้จริง" สำหรับการตีความซูเปอร์เกิร์ลในรูปแบบนี้ ซึ่งเขาต้องการแยกออกจากการแสดงของตัวละครโดย เมลิสสา บีนอยส์ ในละครชุด *[[ซูเปอร์เกิร์ล สาวน้อยจอมพลัง|ซูเปอร์เกิร์ล]]* (2015–2021) ของแอโรว์เวิร์ส สตูดิโอหวังว่าจะได้ว่าจ้างผู้กำกับใน "สัปดาห์หน้า" แต่ให้ความสำคัญกับการคัดเลือกซูเปอร์เกิร์ลมากกว่า เพราะตัวละครนี้ถูกกำหนดให้เปิดตัวในโครงการจักรวาลดีซีอื่น ซึ่งมีรายงานว่าคือ *ซูเปอร์แมน*

เมื่ออัลค็อกได้รับเลือกให้เป็นนักแสดงนำ การถ่ายทำของ *วูแมนออฟทูมอร์โรว์* คาดว่าจะเริ่มต้นในปลาย ค.ศ. 2024 ซาสลาฟยืนยันเมื่อเดือนกุมภาพันธ์ว่า บทภาพยนตร์เขียนเสร็จแล้ว และกำลังมีการคัดเลือกนักแสดงเพิ่มเติมอยู่ เครก กิลเลสพี เข้าสู่การเจรจาเพื่อเป็นผู้กำกับภาพยนตร์ในเดือนเมษายน และชานทัล นง รองประธานบริหารของดีซีสตูดิโอส์ ได้รับเปิดเผยว่าจะเป็นผู้อำนวยการสร้างฝ่ายบริหาร กิลเลสพีได้รับการยืนยันให้เป็นผู้กำกับในเดือนถัดมา โดยกำหนดวันฉายภาพยนตร์คือวันที่ 26 มิถุนายน ค.ศ. 2026 เมื่อเดือนกันยายน แมตเทียส โชนาร์ตส์ เข้าร่วมแสดงเป็นตัวร้ายหลัก เครมแห่งหุบเขาเหลือง และการถ่ายทำคาดว่าจะเริ่มต้นในเดือนมกราคม ค.ศ. 2025 ในสหราชอาณาจักร เดือนถัดมา กันน์กล่าวว่า ภาพยนตร์จะใช้โครงสร้างสามองก์ แทนที่จะเป็นโครงสร้างแบบหนังสือการ์ตูน *วูแมนออฟทูมอร์โรว์* แต่จะยังคงตัวละคร และแก่นเรื่องหลักจากหนังสือการ์ตูนไว้ เขาได้ตรวจสอบการทดสอบหน้ากล้องสำหรับตัวละคร รูธี แมรี โนลล์ แล้ว และอีฟ ริดลีย์ ได้รับเลือกให้เล่นบทบาทดังกล่าวในช่วงปลายเดือน โมโมอา ได้รับการรายงานในเดือนธันวาคมว่า เขาจะแสดงเป็นโลโบในภาพยนตร์ เขาได้ยืนยันการคัดเลือกนักแสดงโดยอ้างอิงจากการสัมภาษณ์เมื่อปีที่แล้ว ซึ่งเขาแสดงความสนใจในบทบาทนี้ แม้ว่าตัวละครดังกล่าวจะไม่ปรากฏในหนังสือการ์ตูน *วูแมนออฟทูมอร์โรว์* แต่แนวคิดเดิมของคิงสำหรับเรื่องนี้คือการร่วมมือกันระหว่างซูเปอร์เกิร์ล และโลโบ โดยทั้งสองจะรับบทที่คล้ายกับตัวละคร แมตตี รอสส์ และรูสเตอร์ ค็อกเบิร์น ตามลำดับ จากนวนิยายเรื่อง *[[อารยชนคนเถื่อน]]* (1968) กันน์กล่าวว่า การเพิ่มตัวละครโลโบเข้าไปในภาพยนตร์ก็เพื่อช่วยปรับให้เข้ากับโครงเรื่องสามองก์ เขาคิดว่าโลโบเป็น "ตัวละครจากหนังสือการ์ตูนที่ยิ่งใหญ่ที่สุดที่ไม่เคยปรากฏในภาพยนตร์มาก่อน" บทบาทของโมโมอาได้รับการรายงานว่าจะปรากฏตัวสั้น ๆ แอนนา บี. เชปเพิร์ด และนีล ลามอนต์ เป็นผู้ออกแบบเครื่องแต่งกาย และผู้ออกแบบงานสร้างของภาพยนตร์ ตามลำดับ

### การถ่ายทำ
การถ่ายทำเริ่มต้นเมื่อวันที่ 13 มกราคม ค.ศ. 2025 ที่วอร์เนอร์บราเธอส์สตูดิโอส์ลีฟส์เดน และลอนดอนในอังกฤษ โดยมี ร็อบ ฮาร์ดี ทำหน้าที่เป็นผู้กำกับภาพ หนึ่งสัปดาห์ต่อมา เดวิด ครัมโฮลต์ซ และเอมิลี บีแชม เข้าร่วมทีมนักแสดงเป็น ซอร์-เอล และอาลูรา อิน-เซ พ่อและแม่ของซูเปอร์เกิร์ล ตามลำดับ กันน์ และซาฟรานกล่าวเมื่อปลายเดือนกุมภาพันธ์ว่า ภาพยนตร์ได้ถ่ายทำเสร็จไปแล้วครึ่งหนึ่ง โมโมอา และครัมโฮลต์ซ ถ่ายทำฉากของพวกเขาเสร็จในเดือนเมษายน มีการถ่ายทำที่สกอตแลนด์ในช่วงปลายเดือนเมษายน และสิ้นสุดการถ่ายทำเมื่อวันที่ 10 พฤษภาคม และเคยคาดว่าจะมีการถ่ายทำในไอซ์แลนด์

### หลังการถ่ายทำ
กันน์กล่าวในเดือนมิถุนายน ค.ศ. 2025 ว่า ชื่อเรื่องของภาพยนตร์จะลดลงเหลือแค่ *ซูเปอร์เกิร์ล* มีการฉายรอบทดสอบอย่างเงียบ ๆ ที่วอร์เนอร์บราเธอส์สตูดิโอส์เบอร์แบงก์ในเดือนตุลาคม โดยมีผู้บริหารและเจ้าหน้าที่บางคนจากวอร์เนอร์บราเธอส์และดีซีสตูดิโอส์เข้าร่วมชม เดือนต่อมา เฟอร์ดินานด์ คิงส์ลีย์ ได้รับการเปิดเผยว่าจะแสดงเป็น เอเลียส โนลล์, พ่อของรูธี *[[ฟอร์บส|ฟอร์บส ออสเตรเลีย]]* รายงานในเดือนธันวาคมว่า ภาพยนตร์จะมีทุนสร้าง 200&nbsp;ล้านดอลลาร์สหรัฐ ซึ่งกันน์โต้แย้ง อัลค็อกเปิดเผยในเดือนเดียวกันว่า เดวิด คอเรนสเว็ต จะกลับมารับบทเดิมของเขาเป็น คาล-เอล / ซูเปอร์แมน ในภาพยนตร์ ทาเทียนา เอส. รีเกล เป็นผู้ตัดต่อภาพยนตร์ ในขณะที่ เจฟฟรีย์ บาวมันน์ เป็นหัวหน้างานด้านวิชวลเอฟเฟ็กต์

## เพลง
รอมีน แจวอดี ได้รับการเปิดเผยว่าเป็นผู้แต่งเพลงประกอบภาพยนตร์ในเดือนธันวาคม ค.ศ. 2025

## การฉาย
*ซูเปอร์เกิร์ล* กำหนดฉายในโรงภาพยนตร์สหรัฐวันที่ 26 มิถุนายน ค.ศ. 2026 ในระบบไอแม็กซ์ และจะเป็นส่วนหนึ่งของ บทที่หนึ่ง: เทพเจ้าและปีศาจ ของจักรวาลดีซี

## อ้างอิง

หมวดหมู่:ภาพยนตร์อเมริกันที่ออกฉายในปี พ.ศ. 2569
หมวดหมู่:จักรวาลดีซี (แฟรนไชส์)
หมวดหมู่:ภาพยนตร์เริ่มต้นใหม่
หมวดหมู่:ภาพยนตร์อเมริกันในคริสต์ทศวรรษ 2020
หมวดหมู่:ภาพยนตร์ภาษาอังกฤษในคริสต์ทศวรรษ 2020
หมวดหมู่:ภาพยนตร์ที่มีกำหนดออกฉายในอนาคต